CELEX: E2005P0001
Language: el
Date: 2005-01-11 00:00:00
Title: Προσφυγή που ασκήθηκε στις 11 Ιανουαρίου 2005 από την Εποπτεύουσα Αρχή της ΕΖΕΣ κατά του Βασιλείου της Νορβηγίας (Υπόθεση E-1/05)

10.3.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 60/26
            
         Προσφυγή που ασκήθηκε στις 11 Ιανουαρίου 2005 από την Εποπτεύουσα Αρχή της ΕΖΕΣ κατά του Βασιλείου της Νορβηγίας
   (Υπόθεση E-1/05)
   (2005/C 60/10)
   Προσφυγή κατά του Βασιλείου της Νορβηγίας, ασκηθείσα ενώπιον του Δικαστηρίου της ΕΖΕΣ στις 11 Ιανουαρίου 2005 από την Εποπτεύουσα Αρχή της ΕΖΕΣ, εκπροσωπούμενη από τους Niels Fenger και Per Andreas Bjørgan, 35, Rue Belliard, B-1040 Βρυξέλλες.
   Η προσφεύγουσα ισχυρίζεται ότι το Δικαστήριο πρέπει:
   
               1.
            
            
               Να δηλώσει ότι με τη διατήρηση σε ισχύ της απαίτησης όσον αφορά την προκαταβολή των δαπανών ολοκλήρωσης που περιλαμβάνεται τόσο στο τμήμα 3(2) του νορβηγικού κανονισμού αριθ. 1167 της 21ης Νοεμβρίου 1989 σχετικά με την κατανομή δαπανών, ζημιών, εισοδήματος, κεφαλαίων κλπ. μεταξύ των ασφαλιστικών επιχειρήσεων ενός ομίλου και μεταξύ υποκαταστημάτων και τις συμβάσεις των ασφαλιστικών επιχειρήσεων, όσο και στο τμήμα 10 του νορβηγικού κανονισμού αριθ. 827 της 22ας Σεπτεμβρίου 1995 σχετικά με τις ασφαλιστικές υπηρεσίες και την εγκατάσταση υποκαταστήματος μιας ασφαλιστικής επιχείρησης με έδρα σε άλλο κράτος ΕΖΕΣ, το Βασίλειο της Νορβηγίας παρέβη την υποχρέωσή του βάσει του άρθρου 33 της πράξης που αναφέρεται στο σημείο 11 του παραρτήματος IX της συμφωνίας για τον Ευρωπαϊκό Οικονομικό Χώρο (Οδηγία 2002/83/ΕΚ του Ευρωπαϊκού Κοινοβουλίου και του Συμβουλίου της 5ης Νοεμβρίου 2002 σχετικά με την ασφάλιση ζωής), όπως προσαρμόστηκε στη συμφωνία ΕΟΧ με το σχετικό πρωτόκολλο 1· και
            
         
               2.
            
            
               Να διατάξει το Βασίλειο της Νορβηγίας να καταβάλει τα δικαστικά έξοδα.
            
         Νομικά και πραγματικά περιστατικά και νομική θεμελίωση:
   
               —
            
            
               Το άρθρο 33 της προαναφερθείσας πράξης ορίζει ότι το κράτος ΕΟΧ της ασφαλιστικής υποχρέωσης «δεν μπορεί να εμποδίζει τον αντισυμβαλλόμενο να συνάπτει σύμβαση με ασφαλιστική επιχείρηση που έχει λάβει άδεια λειτουργίας υπό τους όρους του άρθρου 4, εφόσον η σύμβαση αυτή δεν αντιβαίνει προς τις νομικές διατάξεις περί γενικού συμφέροντος που ισχύουν στο κράτος μέλος της υποχρέωσης».
            
         
               —
            
            
               Στο προοίμιο της προαναφερθείσας πράξης αναφέρεται ότι «στο πλαίσιο της εσωτερικής αγοράς, η δυνατότητα πρόσβασης σε ένα ευρύτερο φάσμα ασφαλιστικών προϊόντων στην Κοινότητα, προκειμένου να είναι δυνατή η επιλογή του καταλληλότερου για τις ανάγκες του προϊόντος, αποβαίνει προς το συμφέρον του αντισυμβαλλομένου… Στα πλαίσια μιας εσωτερικής αγοράς στον τομέα των ασφαλίσεων, ο καταναλωτής θα διαθέτει μεγαλύτερο πεδίο επιλογής και μεγαλύτερη ποικιλία συμβάσεων».
            
         
               —
            
            
               Η νορβηγική απαίτηση στο τμήμα 10 του κανονισμού αριθ. 827 της 22ας Σεπτεμβρίου 1995 υποχρεώνει τις ξένες ασφαλιστικές επιχειρήσεις να υπολογίζουν και να απαιτούν την πληρωμή των δαπανών ολοκλήρωσης σύμφωνα με το τμήμα 3(2) του κανονισμού αριθ. 1167 της 21ης Νοεμβρίου 1989 προκειμένου να διαθέσουν τα προϊόντα τους στην αγορά της Νορβηγίας.
            
         
               —
            
            
               Η εν λόγω απαίτηση εμποδίζει τον αντισυμβαλλόμενο στη Νορβηγία να συνάπτει σύμβαση με ασφαλιστική επιχείρηση που κατανέμει χρονικά τις δαπάνες ολοκλήρωσης, περιορίζοντας κατ' αυτόν τον τρόπο την επιλογή του καταναλωτή.
            
         
               —
            
            
               Επιπλέον, η διάταξη περιορίζει δυνητικά την παροχή διαφορετικών ασφαλιστικών υπηρεσιών, δεδομένου ότι ενδέχεται να παρεμποδιστεί η εμπορία στη Νορβηγία προϊόντων ασφαλιστικών επιχειρήσεων που έχουν λάβει άδεια λειτουργίας σε άλλα κράτη ΕΟΧ.